Pääsisäänkäynti elokuussa 2023.
**Vuoranta** on Alkon entinen koulutuskeskus Helsingin Vuosaaren Meri-Rastilassa osoitteessa Vilsandinkuja 4. Vuonna 1970 käyttöön otetut, metsäistä Ramsinrantaa myötäilevät matalat rakennukset on suunnitellut Helmer Stenros, joka suunnitteli myös alkuperäisen sisustuksen yhdessä vaimonsa, sisustusarkkitehti Pirkko Stenrosin kanssa. Puutarhan on suunnitellut Maj-Lis Rosenbröijer. 2020-luvun taitteessa Vuorantaa alettiin kunnostaa vanhusten hoivakodiksi, joka avattiin Villa Vuoranta -nimellä kesällä 2023. Sitä on kutsuttu yhdeksi Suomen kalleimmista hoivakodeista.

Vuoranta kunnostettiin 2020-luvun alussa hoivakodiksi. Vasemmanpuoleinen kuva on huhtikuulta 2021 ja oikeanpuoleinen elokuulta 2023. Kuvat saa suuremmiksi klikkaamalla.
Saunarakennus huhtikuussa 2021.
Vuorannan rakennusryhmän muodostavat koulutuskeskuksen päärakennus, majoitusrakennus, saunarakennus (jossa on sauna, uima-allas ja takkahuone), henkilökunnan asuinrakennus (joka on remontoitu tavalliseksi rivitaloksi) ja talousrakennus. Kaksikerroksisten rakennusten materiaaleja ovat tumma tiili, raakapintainen betoni ja puu. Vuorannan rakennukset ovat suojeltuja.

Historia
--------

Alko lopetti toimintansa Vuorannassa vuosituhannen vaihteen paikkeilla. Jo 1990-luvun alkupuolelta lähtien kiinteistön hotellitoimintaa operoi Sodexho, ja kiinteistö jatkoi toimintaansa hotellina vuoteen 2010 saakka. Vuosien 2015–2016 pakolaistulvassa tilat toimivat jonkin aikaa vastaanottokeskuksena. Sittemmin venäläisten omistama kiinteistö oli tyhjillään, mutta 2020-luvulla se tuli taas suomalaisomistukseen, kun sen osti Evli Pankin hoivakiinteistörahasto. Sitä alettiin saneerata ikäihmisten hoitokodiksi.

Vuorannan länsipuolen naapurikiinteistö hotelli Rantapuisto oli alun perin Unitas-opisto, Suomen Yhdyspankin koulutuskeskus.

Vuonna 1972 Vuorantaan majoitettiin neuvostoliittolaisia SALT I -aseriisuntaneuvottelijoita. Kolme vuotta myöhemmin oltiin valmiita Neuvostoliiton ETYK-valtuuskunnan varalta, joka kuitenkin päätti majoittua muualle.

Lähteet
-------

1. 1 2  Tikkanen, Birgitta: Vuoranta on sovitettu maisemaan.  *Helsingin Sanomat*, 21.8.1977, s. 12. Näköislehti (maksullinen). Viitattu 22.9.2020.
2. 1 2  Lausunto Ramsinranta IV asemakaavahankkeesta *Vuosaari - kaupunginosien ykkönen*.  10.12.2018. Viitattu 23.9.2020.
3. 1 2  Rita, Mikko: Vuosaaren Vuorantaan muuttaa hoitokoti *Yle Uutiset*.  15.9.2021. Viitattu 2.4.2022.
4. 1 2  Siippainen, Aapo: Vuosaaren aavehotelliin aukesi 9300 e/kk -luksushoivakoti – sisään kannettiin laatikoittain viinilaseja: "Kuuluu talon tapoihin" *Helsingin Uutiset*.  12.7.2023. Viitattu 29.7.2023.
5. ↑  Pietiläinen, Jari: Vuosaaren aavehotelli rapistui järkyttävään kuntoon: tällaista toimintaa sinne nyt suunnitellaan – Arkkitehdin mukaan purkaminen on kehnollekin rakennukselle viimeisin vaihtoehto *Helsingin Uutiset*.  15.6.2021. Viitattu 15.7.2021.
6. ↑  Paastela, Kaisa: Meren rannalla sijaitsevan aavehotellin kohtalo ratkesi Helsingissä – kauhujen näyttämönäkin toiminut talo jättiremonttiin *Helsingin Uutiset*.  15.11.2018. Viitattu 22.9.2020.
7. ↑  Eromäki, Veikko: Aavemainen haamuhotelli rapistuu merenrantapaikalla Helsingissä – vuosia tyhjillään olleesta rakennuksesta puuhataan nyt vanhusten hoivakotia *Yle Uutiset*.  18.7.2020. Viitattu 22.9.2020.
8. ↑  Toivakka, Karoliina: Keskellä kaunista merenrantatonttia rapistuu autioitunut hotelli: "Upea alue on seisonut pitkään tyhjillään" *Helsingin Sanomat*.  9.7.2019. Viitattu 22.9.2020.
9. ↑  Laitinen, Pentti: Ranskalainen Sodexho osti Lounasrenkaan.  *Helsingin Sanomat*, 27.8.1993. Verkkolehti (maksullinen). Viitattu 23.9.2020.
10. ↑  Vahtera, Tiina: Reportaasi: Aavehotelli Vuoranta palveli tähtihetkinään sujuvasti idän ja lännen välissä – "Mitä Vuorannassa tapahtui, se Vuorantaan jää".  *Seura*, 6.6.2021. Artikkelin verkkoversio. Viitattu 15.7.2021.

Aiheesta muualla
----------------

* Kuvia tai muita tiedostoja aiheesta **Vuoranta** Wikimedia Commonsissa